DOI: 10.14457/tu.the.2024.1138
title: การเตรียมความพร้อมแก่ผู้ใช้บริการเพื่อกลับคืนสู่สังคมของสถานคุ้มครองคนไร้ที่พึ่งบ้านเมตตา จังหวัดนครราชสีมา

description: การศึกษานี้มีวัตถุประสงค์เพื่อเพื่อศึกษากระบวนการเตรียมความพร้อมผู้ใช้บริการเพื่อกลับคืนสู่สังคม ตลอดจนปัญหา อุปสรรค และแนวทางในการพัฒนากระบวนการเตรียมความพร้อมผู้ใช้บริการเพื่อกลับคืนสู่สังคมของสถานคุ้มครองคนไร้ที่พึ่งบ้านเมตตา จังหวัดนครราชสีมา โดยดำเนินการวิจัยด้วยวิธีการวิจัยเชิงคุณภาพ โดยใช้วิธีการสัมภาษณ์แบบกึ่งโครงสร้าง และการสนทนากลุ่มในการเก็บข้อมูลกับทีมสหวิชาชีพและเจ้าหน้าที่ผู้ปฏิบัติงานของสถานคุ้มครองคนไร้ที่พึ่งบ้านเมตตา จังหวัดนครราชสีมา จำนวนทั้งสิ้น 16 คนผลการศึกษาพบว่า กระบวนการเตรียมความพร้อมแก่ผู้ใช้บริการเพื่อกลับคืนสู่สังคม ประกอบไปด้วย 4 ขั้นตอน ได้แก่ 1) การประเมินผู้ใช้บริการอย่างรอบด้าน 2) การวางแผนร่วมกันของทีมสหวิชาชีพ 3) การดำเนินงานบำบัด ฟื้นฟู เสริมสร้างทักษะการใช้ชีวิตประจำวันและทักษะอาชีพ ตลอดจนการสร้างสัมพันธภาพและสร้างการมีส่วนร่วมกับครอบครัวและชุมชน และการทดลองกลับไปใช้ชีวิตร่วมกับครอบครัว 4) การติดตามประเมินผลในขณะที่ผู้ใช้บริการอยู่ในสถานคุ้มครองคนไร้ที่พึ่ง และภายหลังจากการส่งผู้ใช้บริการกลับคืนสู่ครอบครัวและชุมชนปัญหาและอุปสรรคที่พบคือ ข้อจำกัดเกี่ยวกับสุขภาพ ระดับสติปัญญา พฤติกรรม และภาวะพึ่งพิงของผู้ใช้บริการ ผู้ปฏิบัติงานมีจำนวนน้อย ทำให้การประเมินเกิดความคลาดเคลื่อน อีกทั้งยังมีอุปสรรคจากทัศนคติเชิงลบ การตีตราจากทั้งครอบครัวและชุมชน ความสัมพันธ์ที่ไม่แน่นแฟ้น รวมไปถึงข้อจำกัดทางเศรษฐกิจ ทำให้ทีมสหวิชาชีพและผู้ปฏิบัติงานเข้าถึงข้อมูลได้ยากขึ้น นอกจากนี้ การมีภารกิจและนโยบายเร่งด่วนที่เข้ามาแทรก ทำให้กระบวนการขาดความต่อเนื่องและล่าช้า ผู้ใช้บริการอาจได้รับการดูแลที่ไม่เหมาะสม ส่งผลให้คุณภาพชีวิตของผู้ใช้บริการด้อยลงแนวทางในการพัฒนากระบวนการเตรียมความพร้อมแก่ผู้ใช้บริการเพื่อกลับคืนสู่สังคม สามารถจำแนกได้เป็น 3 ประเด็น ได้แก่ 1) การแลกเปลี่ยนข้อมูลและเสริมสร้างความร่วมมือกับครอบครัวและชุมชน ร่วมกับการจัดกิจกรรมเพื่อสร้างความเข้าใจและลดมลทินประทับที่อาจเป็นอุปสรรคต่อการกลับคืนสู่สังคม 2) การจัดลำดับความสำคัญของการปฏิบัติงาน และให้ความสำคัญกับสภาพจิตใจของผู้ปฏิบัติงาน เพื่อให้ผู้ปฏิบัติงานมีแรงจูงใจที่จะดำเนินงานให้เป็นไปตามแผน 3) การเพิ่มพูนทักษะให้กับผู้ใช้บริการ โดยให้รับรู้สภาพสังคมภายนอก เรียนรู้สถานการณ์ปัจจุบัน เพื่อให้ผู้ใช้บริการสามารถปรับตัวเข้ากับสภาพแวดล้อมในยุคปัจจุบันได้ข้อเสนอแนะระดับปฏิบัติการ ควรให้ความสำคัญกับการประชุมในรูปแบบ Case Conference เพื่อแลกเปลี่ยนข้อมูลและปรับปรุงแผนการดำเนินงานอย่างต่อเนื่อง และควรมีการพัฒนารูปแบบการสื่อสารเชิงบวกในชุมชน ที่สามารถสร้างภาพลักษณ์เชิงบวกของผู้ใช้บริการได้ ในระดับนโยบาย ควรกำหนดแนวทางหรือคู่มือมาตรฐานสำหรับการเตรียมความพร้อมและการส่งผู้ใช้บริการกลับคืนสู่สังคม โดยมีหลักเกณฑ์ที่ชัดเจนในทุกขั้นตอน ควรเพิ่มการสนับสนุนหลักสูตรฝึกทักษะอาชีพที่เหมาะสมกับศักยภาพของผู้ใช้บริการ และตอบสนองกับตลาดแรงงานในยุคปัจจุบัน ควรพัฒนาแนวทางการสนับสนุนเงินทุนหรือสิทธิประโยชน์สำหรับครอบครัวและชุมชนที่ให้การรองรับและช่วยเหลือผู้ใช้บริการในการกลับคืนสู่สังคม และควรจัดสรรงบประมาณและเพิ่มนโยบายที่ช่วยเพิ่มแรงจูงใจในการทำงาน ในรูปแบบรางวัลหรือสิทธิประโยชน์ที่ชัดเจน เพื่อให้บุคลากรมีความมุ่งมั่น และพร้อมรับมือกับภาระงานในปัจจุบัน ส่วนข้อเสนอแนะในการศึกษาวิจัยครั้งต่อไป ควรศึกษากระบวนการสร้างความพร้อมของครอบครัวและชุมชนที่ส่งผลต่อความสำเร็จในการกลับคืนสู่สังคมของผู้ใช้บริการ และศึกษาเกี่ยวกับการใช้เทคโนโลยีดิจิทัลในการพัฒนาระบบติดตามประเมินผลพฤติกรรมและความก้าวหน้าของผู้ใช้บริการ ตลอดจนการเชื่อมโยงข้อมูลระหว่างทีมสหวิชาชีพ ครอบครัว และชุมชนหลังจากจำหน่ายผู้ใช้บริการกลับคืนสู่สังคม